Man op foto het kind glo betaal om só te poseerDie foto wat op "Eugene Terrorblanche" se Facebook-profiel verskyn het. Die foto het glo reeds in 2007 onder die aandag van die polisie gekom. Die foto het Sondag weer opnuut opslae gemaak nadat die Sunday Times dit op sy voorblad gedra het. Volgens Beeld het die foto in 2008 op ŉ Facebook-profiel verskyn genaamd “ek laaik nie n (sic) houtkop nie sou (sic) what”. Die groep is glo deur studente van die Noordwes Universiteit begin. Die Universiteit het destyds stappe teen die betrokke studente geneem en een van die studente is geskors terwyl klagtes teen die ander ses teruggetrek is. Die foto het weer in Junie verlede jaar opgeduik op die profiel van “Eugene Terrorblanche”. Die Valke se woordvoerder, McIntosh Polela, sê hy sal moontlik vandag uitvind wat die uitkoms van dié ondersoek was. Die minister van polisie, Nathi Mthetwa, se woordvoerder, Zweli Mnisi, sê die minister het gevra dat ŉ ondersoek gedoen word en dat die persoon wat die foto op Facebook geplaas het of enigiemand wat die persoon ken na vore moet kom. Mnisi sê indien die foto ŉ regte voorval uitbeeld moet diegene wat verantwoordelik is gestraf word. Hy sê enigeen wat deels verantwoordelik is vir die publisering van die foto, die profiel geskep het of diegene wat dit gesien het en dit nie aangemeld het nie, kan vervolg word.